পারদ বাড়লেও কাঁপুনি কলকাতায়! উত্তুরে হাওয়া আর মেঘে কেন বেশি ঠান্ডা?

কলকাতা: কলকাতায় (Kolkata) গত কয়েক দিন ধরে ধারাবাহিক ভাবে সর্বনিম্ন তাপমাত্রা বেড়েছে। বুধবার যেখানে পারদ নেমেছিল ১১ ডিগ্রিতে, রবিবার সেখানে সর্বনিম্ন তাপমাত্রা উঠেছে ১৪.৯ ডিগ্রি সেলসিয়াসে, যা স্বাভাবিকের চেয়ে ০.৭ ডিগ্রি বেশি (Winter)। তবু শহর জুড়ে সকাল থেকেই কাঁপুনি ধরাচ্ছে উত্তুরে হাওয়া। বেলা বাড়ার সঙ্গে সঙ্গে ঠান্ডার অনুভূতিও যেন বেড়েছে (Weather Update)।

তাপমাত্রা বাড়লেও কেন এত ঠান্ডা?
আলিপুর আবহাওয়া দফতর জানাচ্ছে, এর নেপথ্যে মূলত দায়ী মেঘলা আকাশ। সকাল থেকেই কলকাতা ও শহরতলিতে রোদের দেখা মেলেনি। মেঘের চাদরে সূর্যের তাপ সরাসরি ভূপৃষ্ঠে পৌঁছাতে পারছে না। ফলে সর্বনিম্ন তাপমাত্রা তুলনামূলক বেশি হলেও ‘ফিল লাইক টেম্পারেচার’ অনেক কম অনুভূত হচ্ছে। দুপুর গড়িয়ে বিকেলেও শহরের বহু এলাকায় কুয়াশা রয়ে গিয়েছে। আবহবিদদের মতে, রোদ উঠলে এমন কাঁপুনি থাকত না।

উল্লেখ্য, রবিবার ভোরের বুলেটিনে সর্বনিম্ন তাপমাত্রা ধরা হয়েছিল ১৫.২ ডিগ্রি। কিন্তু বেলার বুলেটিনে তা নেমে এসেছে ১৪.৯ ডিগ্রিতে, অর্থাৎ ভোরের পরেও পারদ কিছুটা কমেছে।

আর কত দিন চলবে এই ঠান্ডা?
হাওয়া অফিস জানিয়েছে, দক্ষিণবঙ্গে কয়েক দিন তাপমাত্রা বাড়ার পর ফের পারদ নামার ইঙ্গিত আগেই ছিল। রবিবার থেকেই সেই পতন শুরু হয়েছে।

আগামী ৩ দিনে দক্ষিণবঙ্গে তাপমাত্রা আরও ২–৩ ডিগ্রি কমবে।

তার পরের ৩–৪ দিনে বড় পরিবর্তনের সম্ভাবনা নেই।

তবে মোটের উপর আগামী ৫ দিন তাপমাত্রা স্বাভাবিকের চেয়ে ২–৪ ডিগ্রি কম থাকবে।
উত্তরবঙ্গের ক্ষেত্রেও একই রকম পূর্বাভাস দিয়েছে আলিপুর।

উত্তরবঙ্গে কুয়াশা ও তুষারপাতের সতর্কতা

উত্তরবঙ্গের জেলাগুলিতে ঘন কুয়াশার সতর্কতা জারি হয়েছে। দৃশ্যমানতা নেমে আসতে পারে ১৯৯ মিটার থেকে ৫০ মিটার পর্যন্ত।

দার্জিলিঙে তুষারপাতের সম্ভাবনা, সঙ্গে হালকা বৃষ্টি

জলপাইগুড়ি, কালিম্পং ও আলিপুরদুয়ারে বিক্ষিপ্ত হালকা বৃষ্টি হতে পারে

দক্ষিণবঙ্গের পূর্বাভাস
দক্ষিণবঙ্গে বৃষ্টির সম্ভাবনা নেই। তবে আপাতত হালকা থেকে মাঝারি কুয়াশা থাকবে। ঘন কুয়াশার সতর্কতা জারি করা হয়েছে পশ্চিম বর্ধমান, বীরভূম ও মুর্শিদাবাদে।